**Cam 3, Teclyn 5:**

Targedu cyllid grant amddifadedd disgyblion ar ofalwyr ifanc: Enghreifftiau o arferion da

 **Canllawiau**

Amlygodd ymchwil i amgylchiadau dros 1,000 o ofalwyr ifanc mai dim ond 4% o’r oedolion sy’n derbyn gofal gan ofalwyr ifanc o fewn y teulu sy’n gweithio (Dearden a Becker, 2004). Mae hyn yn amlygu bod nifer sylweddol o ofalwyr ifanc sy’n gymwys i gael prydau ysgol am ddim a fyddai’n elwa o gael cymorth wedi'i dargedu wedi ei ariannu drwy'r Grant Amddifadedd Disgyblion.

Fel gofalwyr ifanc, mae ar y disgyblion hyn angen gwahanol fathau o gefnogaeth i ddisgyblion eraill sydd dan anfantais (gweler Cam 6 Teclyn 1: Rhestr wirio o’r gefnogaeth y gall fod ar ofalwyr ifanc ei hangen). Mae'n bwysig bod ysgolion yn adnabod disgyblion sydd â chyfrifoldebau gofalu er mwyn sicrhau bod y ffrwd ariannu hon yn cael ei defnyddio’n effeithiol.

Mae ymchwil yn awgrymu y gallai fod hyd at 80 o ofalwyr ifanc mewn ysgol uwchradd ac ynddi 1,000 o ddisgyblion.

Gyda’r arian sydd ar gael i ddim ond 6 disgybl drwy'r Grant Amddifadedd Disgyblion gallech gyflawni pob un o'r canlynol a gwella canlyniadau addysgol y grŵp hwn sy’n agored i niwed yn eich ysgol.

 **Diben**

Mae'r awgrymiadau canlynol yn atebion cost isel y gall ysgolion eu gweithredu, gan ddefnyddio cyllid Amddifadedd Disgyblion i gefnogi'r gwaith o gyflawni'r argymhellion a nodir yn y Canllaw Cam-wrth-Gam hwn.

08

**Fal**

* 1. **Arweinydd Gweithredol yr Ysgol ar Faterion Gofalwyr Ifanc**

Gellid defnyddio cyllid Grant Amddifadedd Disgyblion i ddyfarnu taliad Cyfrifoldeb Addysgu a Dysgu (CAD) i’r athro dosbarth sy'n ysgwyddo’r dyletswyddau sy'n gysylltiedig â bod yn Arweinydd Gweithredol yr Ysgol ar Faterion Gofalwyr Ifanc (gweler Cam 4: Cyflwyno Arweinydd Gweithredol yn yr Ysgol ar Faterion Gofalwyr Ifanc).

Cost: Taliad CAD am gyfrifoldebau ychwanegol = £2,535 (isafswm).

* 1. **Datblygu llenyddiaeth a gwefan yr ysgol**

Dylai ysgolion sicrhau bod gwybodaeth brint a gwybodaeth ar-lein yn gyfredol, ac yn dryloyw ynglŷn â sut mae'r ysgol yn cyfathrebu â disgyblion sy'n ofalwyr ifanc a'u teuluoedd ac yn eu cefnogi (gweler Cam 8: Codi ymwybyddiaeth disgyblion a theuluoedd am ofalwyr ifanc). Bydd arfer da o’r fath yn ennyn amgylchedd iach yn yr ysgol lle mae gofalwyr ifanc a’u teuluoedd yn teimlo eu bod yn cael eu cefnogi, a lle gellir adnabod disgyblion â chyfrifoldebau gofalu yn well. Gall Arweinydd Gweithredol yr Ysgol ar Faterion Gofalwyr Ifanc gydlynu a rheoli’r gwaith o ddatblygu’r wybodaeth hon.

Cost: £200 (costau gweinyddu nominal / costau TG).

* 1. **Cydlynu grŵp cymorth wythnosol ar gyfer gofalwyr ifanc**

Gall grŵp cymorth cyfoedion wythnosol i ofalwyr ifanc fod yn amhrisiadwy (gweler Cam 6 Teclyn 2: Rhedeg grŵp cymorth cyfoedion i ofalwyr ifanc). Gall y grwpiau gyfarfod ar ôl ysgol, neu yn ystod amser cinio fel bod rhagor o ofalwyr ifanc yn gallu mynychu. Gall gofalwyr ifanc gymdeithasu ag eraill a chael cefnogaeth ganddynt a gallant gael mynediad at weithiwr cymorth a all roi cyngor a chyfarwyddyd ychwanegol iddynt. Mae’r grwpiau hefyd wedi cael eu defnyddio i ddarparu cymorth gwaith cartref ychwanegol neu i ddysgu sgiliau bywyd.

Cost:

* 1. Wedi eu cydlynu gan yr Arweinydd Gofalwyr Ifanc = dim cost ychwanegol.
	2. Gall rhai gwasanaethau i ofalwyr ifanc gynnig y gwasanaeth hwn am ddim i ysgolion yn yr ardal leol. Efallai y bydd angen i wasanaethau eraill godi tâl i dalu am gostau staff. Os yw hyn yn wir, £50 y sesiwn am 40 wythnos = tua £2,000 y flwyddyn.
	3. Lluniaeth = £10 yr wythnos x 40 wythnos = £400

**4. Cwnsela ar gyfer gofalwyr ifanc a mentora cyfoedion**

Mae llawer o ysgolion wedi sefydlu cynlluniau mentora cyfoedion. Gellir gwella’r rhain drwy hyfforddi mentoriaid cyfoedion presennol yn benodol ar y materion sy'n wynebu gofalwyr ifanc. Fel arall, gall disgyblion hŷn sy'n ofalwyr ifanc ddatblygu a chydlynu cynlluniau ar gyfer disgyblion iau. Gall cwnsela un-i-un mewn ysgolion hefyd fod yn ddefnyddiol i ofalwyr ifanc sy'n profi anawsterau yn yr ysgol a / neu gartref. Cost: amrywiol

**5. Hyfforddiant i staff a llywodraethwyr**

Mae angen i holl aelodau staff a llywodraethwyr yr ysgol ddeall y materion y mae gofalwyr ifanc yn eu hwynebu (gweler Cam 1: Dod i ddeall gofalwyr ifanc, Cam 3: Sicrhau ymrwymiad arweinwyr ysgolion a Cam 7: Codi ymwybyddiaeth staff yr ysgol am ofalwyr ifanc). I gyflawni hyn, dylid ymgorffori’r hyfforddiant yn rhan o raglen datblygiad proffesiynol yr ysgol.

Cost:

* 1. Cynnwys yr hyfforddiant fel rhan o rôl Arweinydd Gweithredol yr Ysgol ar Faterion Gofalwyr Ifanc = dim cost ychwanegol.
	2. Gall rhai gwasanaethau i ofalwyr ifanc gynnig hyfforddiant am ddim i ysgolion yn yr ardal leol. Efallai y bydd angen i wasanaethau eraill godi tâl i dalu am gostau staff. Os yw hyn yn wir, hyfforddiant hanner diwrnod = £100 - £300

**6. Gall ysgolion elwa o gynnwys amrywiaeth o asiantaethau lleol i ddarparu cymorth.**

Mae llawer o ysgolion wedi elwa o weithio ar y cyd â gwasanaeth gofalwyr ifanc lleol (gweler Cam 6, Teclyn 6: Gweithio mewn partneriaeth â gwasanaethau gofalwyr ifanc).

Gall gwasanaethau gofalwyr ifanc ddarparu, er enghraifft:

* Sesiynau galw heibio neu grwpiau cymorth cyfoedion wythnosol yn yr ysgol
* Cyflwyno gwersi addysg bersonol, cymdeithasol, iechyd ac economeg
* Hyfforddiant a chodi ymwybyddiaeth staff
* Cefnogi ysgolion i ddatblygu a gweithredu polisi ysgol ar gyfer gofalwyr ifanc
* Cefnogaeth un-i-un
* Mentora cyfoedion neu gynllun cyfeillio i ofalwyr ifanc
* Llwybrau atgyfeirio at ragor o wasanaethau i ofalwyr ifanc

Gall ysgolion hefyd ystyried sut y maent yn defnyddio Nyrsys Ysgol a / neu wasanaethau Lles Addysg i gefnogi gofalwyr ifanc (gweler Cam 6, Teclyn 5: Gweithio gyda nyrsys ysgol i gefnogi gofalwyr ifanc). Mae nyrsys ysgol mewn sefyllfa ddelfrydol i chwarae rhan ganolog ym mywydau pobl ifanc. Gall nyrsys ysgol helpu i leihau effaith negyddol gofalu ar iechyd a lles gofalwyr ifanc drwy sicrhau bod gofalwyr ifanc yn cael eu hadnabod yn gynnar ac yn derbyn gwybodaeth amserol, sy'n briodol i’w hoedran, trwy adnabod a mynd i'r afael ag unrhyw anghenion iechyd sy'n dod i'r amlwg a thrwy sicrhau bod gofalwyr ifanc yn cael mynediad at wasanaethau iechyd priodol a chymorth arall.

**Darllen pellach:**

* Llywodraeth Cymru (2014) *Canllawiau ar gyfer defnyddio'r Grant Amddifadedd Disgyblion: Beth sydd wir yn gweithio?*

Bwriad y canllaw hwn yw rhoi cyngor ymarferol i ysgolion ar sut i ddefnyddio eu Grant Amddifadedd Disgyblion yn y ffordd orau. Mae'n ategu'r canllawiau ar gyfer ymarferwyr a gyhoeddwyd ym mis Rhagfyr 2013 ar y Grant Amddifadedd Disgyblion 2013-2015.

* Estyn (Tachwedd 2012) *Arfer effeithiol wrth fynd i'r afael â thlodi ac anfantais mewn ysgolion*
* The Sutton Trust Education Endowment Foundation (EEF)Toolkit

Crynodeb hygyrch o ymchwil addysgol yw’r pecyn cymorth ar-lein hwn sy'n rhoi arweiniad i athrawon ac ysgolion ar sut i ddefnyddio eu hadnoddau i wella cyrhaeddiad disgyblion sydd dan anfantais.